**Albin Grewe** (s. 22. maaliskuuta 2001 Märsta, Ruotsi) on ruotsalainen jääkiekkoilija. Hän on pelipaikaltaan oikea laitahyökkääjä, mutta Grewe osaa pelata myös keskellä.

Ura
---

### Seuraura

Grewe on Wings HC Arlandan kasvatti. Hän siirtyi juniorina sittemmin IFK Täbyyn, joiden U16-junioreiden paras pistemies, maalintekijä ja syöttäjä Grewe oli kaudella 2015–2016 U16 Division 1:n runkosarjassa tehoilla 11+15=26. Kaudeksi 2016–2017 hän siirtyi Djurgårdens IF:n J18-junioreihin. Grewe oli J18 Elitissä tehoilla 13+15=28 joukkueensa paras maalintekijä Magnus Eisenmengerin kanssa ja toiseksi paras pistemies hänen jälkeensä. Hän oli myös sarjan tehokkain alle 16-vuotias pelaaja. J18 Allsvenskanissa Grewe jakoi kahdeksalla osumallaan Djurgårdenin sisäisen maalipörssin voiton neljän muun pelaajan kanssa. Hän pelasi osan kaudestaan myös seuran U16-junioreissa voittaen kultaa. Grewe valittiin U16 SM:n parhaaksi hyökkääjäksi. Samalla kaudella hän voitti Stockholm Nordin joukkueessa TV-Puckenin kultaa ja palkittiin turnauksen parhaana hyökkääjänä Sven Tumbas Stipendiumilla.

Kauden 2017–2018 Grewe pelasi suurimmaksi osaksi Djurgårdenin J20-junioreissa. Hän vahvisti kauden aikana myös seuran J18-junioreita, joiden paras syöttäjä Grewe oli pudotuspeleissä kuudella syöttöpisteellään. Hän voitti kauden päätteeksi J18 Allsvenskanin mestaruuden.

Grewe nousi kaudella 2018–2019 Djurgårdenin SHL-joukkueeseen. Hän teki SHL-debyyttinsä vain 17-vuotiaana 13. lokakuuta 2018 Timrå IK:ta vastaan. Grewe sai ottelussa jääaikaa 2.59 minuuttia. Helmikuussa 2019 hän teki Djurgårdenin kanssa kevääseen 2021 asti ulottuvan SHL-sopimuksen. Kaikkiaan Grewe pelasi kauden aikana SHL:ssä 15 runkosarja- ja yhden playoff-ottelun ilman tehopisteitä. Hän voitti kauden päätteeksi SHL-hopeaa. Grewe pelasi myös yhden Mestarien liigan ottelun. Suurimman osan kaudestaan hän pelasi Djurgårdenin J20-junioreissa, joiden neljänneksi paras pistemies Grewe oli tehoilla 13+21=34. Hän sijoittui 102 minuutillaan koko J20 SuperElitin jäähypörssissä viidenneksi. Grewe voitti kauden päätteeksi sarjan pronssia.

Detroit Red Wings varasi Grewen kolmannella kierroksella 66. pelaajana NHL:n varaustilaisuudessa 2019. Hän teki Djurgårdenissa ensimmäisen miesten pääsarjamaalinsa Mestarien liigassa 6. syyskuuta 2019 itävaltalaista Vienna Capitalsia vastaan. Ensimmäisen SHL-maalinsa Grewe teki 12. lokakuuta 2019 Malmö Redhawksia vastaan. Kaikkiaan hän pelasi kaudella 2019–2020 SHL:ssä 19 runkosarjaottelua tehden yhden maalin. CHL:ssä Grewe pelasi yhdeksän ottelua tehden yhden maalin. Hän pelasi suurimman osan kaudestaan kuitenkin Djurgårdenin J20-junioreissa. Grewe voitti koko SuperElitin jäähypörssin 111 minuutillaan.

OHL-joukkue Saginaw Spirit varasi Grewen 112. pelaajana CHL:n varaustilaisuudessa 2020. Heinäkuussa Djurgården uutisoi hänen siirtyvän sinne lainalle kaudeksi 2020–2021, mutta OHL-kausi ei kuitenkaan missään vaiheessa käynnistynyt Ontarion provinssin koronavirusrajoitusten vuoksi. Grewe pelasi kautensa Djurgårdenin vahvuudessa tehden 39 runkosarjaottelussa tehot 3+3=6. Hänen kauttaan lyhensi joulukuussa tullut koronavirustartunta. SHL:n runkosarjan lopulla, maaliskuussa 2021 Grewe siirtyi loppukevääksi amatööritry-out -sopimuksella AHL-joukkue Grand Rapids Griffinsiin. Hän pelasi siellä 11 runkosarjaottelua tehden kaksi syöttöpistettä.

Kaudeksi 2021–2022 Grewe siirtyi 1+1-vuotisella sopimuksella SM-liigajoukkue Tampereen Ilvekseen. Hänen roolinsa jäi kuitenkin odotettua pienemmäksi ja Grewe pelasi alkukaudella vain neljä ottelua ilman tehopisteitä, kunnes hänen sopimuksensa purettiin lokakuussa 2021. Seuraavana päivänä Grewen vahvistettiin siirtyvän kevääseen 2023 asti ulottuvalla sopimuksella kotimaansa toiseksi korkeimmalle sarjatasolle HockeyAllsvenskan-joukkue Mora IK:hon.

### Maajoukkueura

Grewe pelasi alle 18-vuotiaiden MM-kilpailuissa vuosina 2018 ja 2019, joista jälkimmäinen turnaus päättyi maailmanmestaruuteen ja ensimmäinen hopeaan. Hänen vuoden 2019 turnauksen molemmat maalinsa jäivät voittomaaleiksi pudotuspeleissä. Grewen ensimmäinen maali ratkaisi Ruotsille välieräpaikan, kun joukkue voitti puolivälieräottelussa Tšekin lukemin 4–2. Hänen toinen osumansa ratkaisi Ruotsille puolestaan finaalipaikan välieräottelussa Kanadaa vastaan, kun Grewen 3–4-voittomaali syntyi 2.31 minuuttia ennen varsinaisen peliajan päättymistä. Hänet valittiin myös Ruotsin alle 20-vuotiaiden MM-leiriryhmään vuoden 2021 turnaukseen, mutta Grewe putosi kuitenkin lopullisesta kisajoukkueesta koronavirustartunnan vuoksi.

Grewe pelasi myös alle 18-vuotiaiden Hlinka Gretzky Cupissa vuonna 2018, jolloin hän voitti hopeaa. Grewe pelasi myös World U-17 Hockey Challengessa vuonna 2017. Yhteensä hän on pelannut kaksi nuorten ja 45 poikien maaottelua.

Pelityyli
---------

*The Sports Forecaster* -sivuston mukaan Grewe on monipuolinen rouhija, joka osaa pelata sekä keskellä että laidassa. Hän tykkää luoda painetta ja ärsyttää vastustajaa. Grewe kykenee tekemään myös kohtalaisen hyvin pisteitä, mutta hän ei ole kuitenkaan luontainen tulosyksikön pelaaja. Sivuston mukaan Grewe on potentiaalinen alempien ketjujen hyökkääjä korkeimmalla tasolla, mutta hänen tulisi kuitenkin ottaa vähemmän turhia jäähyjä ja kehittyä kokonaisvaltaisemmaksi pelaajaksi sekä todistaa tekevänsä tulosta myös huipputasolla.

Grewe on kertonut pitävänsä Brad Marchandin pelityylistä ja maininnut hänet esikuvakseen. Grewe kuvaili omaa pelityyliään Jatkoaika.com -verkkolehden haastattelussa elokuussa 2021:

> »Olen aina ollut hyökkäysorientoitunut pelaaja. Tykkään taklata ja puhua vastustajille jäällä, mutta myös tehdä maaleja. Saan aktiivisesta pelistä energiaa omaan tekemiseeni ja olen silloin parhaimmillani. Olen pelannut nuoresta pitäen tällä tavalla. Ammattilaisena täytyy pystyä pelaamaan myös fyysisesti, joten kehitin sitä hyökkäyspelaamiseni tueksi.» 
> 
>

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2017–2018 | Djurgårdens IF | SuperElit | 36 | 10 | 17 | 27 | 54 | 3 | 0 | 1 | 1 | 8 | U18 | 7 | 0 | 0 | 0 | 8 |
| 2018–2019 | Djurgårdens IF | SuperElit | 25 | 13 | 21 | 34 | 102 | 8 | 2 | 4 | 6 | 2 | U18 | 7 | 2 | 0 | 2 | 10 |
|  | Djurgårdens IF | SHL | 15 | 0 | 0 | 0 | 16 | 1 | 0 | 0 | 0 | 0 |
| 2019–2020 | Djurgårdens IF | SuperElit | 23 | 6 | 13 | 19 | 111 | – | – | – | – | – |
|  | Djurgårdens IF | SHL | 19 | 1 | 0 | 1 | 6 | – | – | – | – | – |
| 2020–2021 | Djurgårdens IF | SHL | 39 | 3 | 3 | 6 | 29 | – | – | – | – | – |
|  | Grand Rapids Griffins | AHL | 11 | 0 | 2 | 2 | 6 | – | – | – | – | – |
| 2021–2022 | Ilves | SM-liiga | 4 | 0 | 0 | 0 | 2 | – | – | – | – | – |
|  | Mora IK | Allsvenskan | 32 | 4 | 13 | 17 | 40 | – | – | – | – | – |
| 2022–2023 | Mora IK | Allsvenskan | 41 | 3 | 8 | 11 | 26 | – | – | – | – | – |
| 3 kautta | yhteensä | SHL | 73 | 4 | 3 | 7 | 51 | 1 | 0 | 0 | 0 | 0 |
| 2 kautta | yhteensä | Allsvenskan | 73 | 7 | 21 | 28 | 66 | – | – | – | – | – |

Lähteet
-------

* Albin Grewe The Internet Hockey Databasessa (englanniksi)
* Albin Grewe Eurohockey-sivustolla (englanniksi)
* Albin Grewe *Elite Prospects*. Everysport Media Group AB.  (englanniksi)

### Viitteet

1. 1 2  Albin "T-Rex" Grewe klar för utlåning *difhockey.se*.  13.7.2020. Djurgården Hockey AB. Viitattu 20.12.2020. (ruotsiksi)
2. 1 2 3 4 5 6 7 8  Albin Grewe *Elite Prospects*. Everysport Media Group AB.  (englanniksi)
3. 1 2  Albin Grewe Stats, Profile, Bio, Analysis and More *sportsforecaster.com*. XML Team Solutions, LLC. Viitattu 18.5.2021. (englanniksi)
4. ↑  Elite Prospects - IFK Täby U16 *eliteprospects.com*. Everysport Media Group AB. Viitattu 9.11.2019. (englanniksi)
5. ↑  Intagna på Hockeygymnasiet *difhockey.se*.  6.4.2016. Djurgården Hockey AB. Viitattu 8.2.2019. (ruotsiksi)
6. ↑  Elite Prospects - Djurgårdens IF J18 *eliteprospects.com*. Everysport Media Group AB. Viitattu 9.11.2019. (englanniksi)
7. ↑  Elite Prospects - Djurgårdens IF J18 *eliteprospects.com*. Everysport Media Group AB. Viitattu 9.11.2019. (englanniksi)
8. ↑  Albin Grewe *SHL.se*. SHL AB. Viitattu 8.2.2019. (ruotsiksi)
9. ↑  Dubbla kontrakt påskrivna *difhockey.se*.  5.2.2019. Djurgården Hockey AB. Viitattu 8.2.2019. (ruotsiksi)
10. ↑  Elite Prospects - Djurgårdens IF J20 *eliteprospects.com*. Everysport Media Group AB. Viitattu 9.11.2019. (englanniksi)
11. ↑  Elite Prospects - J20 SuperElit Stats 2018-2019 *eliteprospects.com*. Everysport Media Group AB. Viitattu 9.11.2019. (englanniksi)
12. ↑  Game detail: 06 Sep 2019, Djurgården Stockholm - Vienna Capitals *Eurohockey.com*.  6.9.2019. European Ice Hockey Online AB & eSports.cz s.r.o. Viitattu 9.11.2019. (englanniksi)
13. ↑  Albin Grewe *SHL.se*. SHL AB. Viitattu 9.11.2019. (ruotsiksi)
14. ↑  Elite Prospects - J20 SuperElit Stats 2019-2020 *eliteprospects.com*. Everysport Media Group AB. Viitattu 20.12.2020. (englanniksi)
15. ↑  Saginaw Spirit sign 2020 CHL Import Draft pick Albin Grewe *saginawspirit.com*.  13.7.2020. Saginaw, MI:  Saginaw Spirit. Viitattu 20.12.2020. (englanniksi)
16. 1 2  Hepojärvi, Harri: Ruotsin kiekkolupaus yritti pullikoida vastaan – ei uskonut testituloksia: "Minulla ei ole koronaa" *iltalehti.fi*.  14.12.2020. Alma Media Suomi Oy. Viitattu 20.12.2020.
17. ↑  Griffins Sign Wings Pick Grewe to Amateur Tryout *griffinshockey.com*.  22.3.2021. GRAND RAPIDS, Mich.:  West Michigan Hockey, Inc. dba Grand Rapids Griffins.  Arkistoitu 18.5.2021. Viitattu 18.5.2021. (englanniksi)
18. ↑  Lahtinen, Matias: Ilves vahvisti hyökkäystään ruotsalaishyökkääjä Albin Grewella *Jatkoaika.com*.  18.5.2021. Jatkoaika r.y. Viitattu 18.5.2021.
19. ↑  Seppä, Lassi: Albin Grewen Ilves-sopimus on purettu *Jatkoaika.com*.  5.10.2021. Jatkoaika r.y. Viitattu 5.10.2021.
20. ↑  Seppä, Lassi: Ilveksestä lähtenyt Grewe jatkaa kauttaan Allsvenskanissa *Jatkoaika.com*.  6.10.2021. Jatkoaika r.y. Viitattu 6.10.2021.
21. ↑  GAME SUMMARY (pdf) *reports.iihf.hockey*.  25.4.2019. IIHF.  Arkistoitu 19.8.2019. Viitattu 9.11.2019. (englanniksi)
22. ↑  GAME SUMMARY (pdf) *reports.iihf.hockey*.  27.4.2019. IIHF.  Arkistoitu 19.8.2019. Viitattu 9.11.2019. (englanniksi)
23. ↑  Seppä, Lassi: Tuore Ilves-vahvistus Albin Grewe pitää Bruins-tähti Brad Marchandin pelitavasta − "Tykkään taklata ja puhua vastustajille jäällä" *Jatkoaika.com*.  14.8.2021. Jatkoaika r.y. Viitattu 14.8.2021.